3. ΒΑΣΙΛΙΚΟΝ ΔΙΑΤΑΓΜΑ της 1/4 Ιουλ. 1911 Περί εκτελέσεως του άρθρ. 50 του ν. ΓΥΠ΄περί διαθηκών.  (Ισχύει ήδη ως εκτελεστικόν του άρθρ. 1778 του Αστικού Κώδικος). Άρθρον μόνον Το υπό των γραμματέων των Πρωτοδικών και των προξενικών αρχών, κατά το άρθρον 50 του νόμου, τηρούμενον βιβλίον των δημοσιευομένων διαθηκών θέλει εμφαίνη, κατά το δι' εγκυκλίου του επί της Δικαιοσύνης Υπουργού δοθησόμενον υπόδειγμα, εν ιδίαις στήλαις: α)το επώνυμον, κύριον όνομα και όνομα πατρός του διαθέτου β)την χρονολογίαν της διαθήκης γ)αν η διαθήκη είναι δημοσία, μυστική, ιδιόγραφος κλπ. δ)την αρχήν ήτις ενήργησε την δημοσίευσιν, και τον αριθμόν και χρονολογίαν των πρακτικών της δημοσιεύσεως, ε)κατά τας περιστάσεις, την αρχήν, ήτις απέστειλε το πρακτικόν και τον αριθμόν η χρονολογίαν του εγγράφου της αποστολής. Εν τέλει του βιβλίου θέλει υπάρχη αλφαβητικόν ευρετήριον επί τη βάσει του επωνύμου των διαθετών, παραπέμπον εις την οικείαν σελίδα και αύξοντα αριθμόν του βιβλίου. 